Diari Oficial de la Generalitat Valenciana


Sumari del DOGV 9917, del 19-08-2024 (2024/8096)

ACORD d’1 de juliol de 2024, del director general de Patrimoni, d’incoació del procediment per a la declaració administrativa d’herència intestada a favor de la Generalitat i l’adjudicació dels béns i drets de l’herència de José Luís Martínez Iranzo.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9917

Data del DOGV
:   19-08-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8096

CVE
:   IUAX-T-5251-0862

Data del document
:   01-07-2024

Organisme emissor
:   Conselleria d'Hisenda, Economia i Administració Pública

Tipus de document
:   Acord

Número d’expedient: ABI 245/2024

Causant: José Luís Martínez Iranzo. DNI: \*\*\*\*520\*\*

Lloc i data de la defunció: València, el 3 de maig de 2015

Últim domicili: Torrent (València).

*Antecedents de fet*

La Conselleria d'Hisenda, Economia i Administració Pública ha tingut coneixement mitjançant acte de data 9 de maig de 2023 del Jutjat de Primera Instància número 4 de Torrent (València), de data de registre d'entrada 19 de maig de 2023, número de registre d'entrada 2225, de l'existència del procediment d'execució hipotecària 1425/2022 contra l'herència jacent de José Luís Martínez Iranzo.

Com que no consten dades del causant, mitjançant escrit de data 23 de maig de 2023, de l'anterior Direcció General de Sector Públic i Patrimoni, Servici d'Herències Abintestat, se sol·licita al Jutjat de Primera Instància número 4 de Torrent (València) la documentació del causant que conste en el procediment abans referenciat.

Amb data de registre d'entrada 26 de juny de 2023, número de registre d'entrada 2893, el Jutjat de Primera Instància número 4 de Torrent (València) presenta ofici de data 16 de juny de 2023 al qual s'adjunta la documentació del procediment d'execució hipotecària 1425/2022.

En data de registre d'entrada 15 de desembre de 2023, s'aporta pel Jutjat de Primera Instància número 4 de Torrent (València) el certificat d'actes d'últimes voluntats del causant, en el qual consta que no va atorgar testament; No aporta el certificat de defunció ni el certificat d'empadronament, per la qual cosa des d'esta administració es van sol·licitar.

Rebut el certificat de defunció, amb data de registre d'entrada 7 de febrer de 2024, es comprova que José Luís Martínez Iranzo va morir a València, el 3 de maig de 2015, en estat civil de divorciat.

Per esta direcció general es constata, mitjançant el certificat de veïnatge administratiu, de data de registre d'entrada 7 de març de 2024, que el causant va estar empadronat a l'Ajuntament de Torrent (València).

Com que, en principi, no consta l’existència de persones amb dret a heretar, és procedent iniciar el procediment administratiu dirigit a efectuar la declaració de la Generalitat com a hereua abintestada.

*Fonaments de dret*

En compliment del que establixen l’article 71.1.c de la Llei orgànica 5/1982, d’1 de juliol, d’Estatut d’Autonomia de la Comunitat Valenciana; l’article 43.3 de la Llei 14/2003, de 10 d’abril, de patrimoni de la Generalitat; el Decret 20/2019, de 15 de febrer, del Consell, pel qual es regula el procediment per a la tramitació d’expedients d’herències intestades a favor de la Generalitat, i atés el que establixen els articles 20 i següents de la Llei 33/2003, de 3 de novembre, de patrimoni de les administracions públiques, és procedent incoar l’expedient per a la declaració d’herència intestada a favor de la Generalitat.

Així, en l’exercici de les competències que m’atribuïx l’article 13 del Decret 133/2023, de 10 d’agost, del Consell, d’aprovació del Reglament orgànic i funcional de la Conselleria d’Hisenda, Economia i Administració Pública, i basant-me en el que disposa l’article 58 de la Llei 39/2015, d’1 d’octubre, del procediment administratiu comú de les administracions públiques,

DISPOSE

*Primer*

Incoar el procediment de declaració de la Generalitat com a hereua abintestada de José Luís Martínez Iranzo, d’acord amb el que establixen l’article 43.3 de la Llei 14/2003, de 10 d’abril, de patrimoni de la Generalitat; el Decret 20/2019, de 15 de febrer, del Consell, pel qual es regula el procediment per a la tramitació d’expedients d’herències intestades a favor de la Generalitat, i els articles 20 i següents de la Llei 33/2003, de 3 de novembre, de patrimoni de les administracions públiques.

*Segon*

Realitzar els actes i les comprovacions que siguen necessaris per a determinar la procedència dels drets successoris de l’Administració de la Generalitat i incloure en l’expedient totes les dades que es puguen obtindre sobre la persona causant i els seus béns i drets.

A estos efectes, si esta documentació no ha sigut remesa per l’òrgan judicial o persona titular de la notaria, se sol·licitarà a les autoritats i el personal funcionari públic, als registres i la resta d’arxius públics, la informació sobre la persona causant i sobre els béns i drets dels quals és titular que s’estime necessària per a una millor instrucció de l’expedient.

*Tercer*

Publicar este acord en el *Diari Oficial de la Generalitat Valenciana*, en la pàgina web d’esta conselleria i, durant el termini d’un mes, als taulers d’anuncis dels ajuntaments corresponents a l’últim domicili de la persona causant, al del lloc de la defunció i on estiga la major part dels seus béns.

*Quart*

Obrir el termini per a presentar al·legacions o qualsevol informació en relació amb els béns de la persona causant o l’eventual existència de persones amb dret a heretar. Qualsevol persona podrà presentar estes al·legacions o aportar documents o altres elements de juí en qualsevol moment anterior a la resolució del procediment.

  

València, 1 de juliol de 2024

Antonio Joaquín Woodward Poch

Director general de Patrimoni